Drie sterf in Thorneville-ongelukArgieffoto Drie persone is dood en drie persone is in ŉ kritieke toestand na ŉ trompop botsing op die R56 naby Thornville in KwaZulu-Natal. “Paramedici is net na 19:00 na die toneel ontbied,” het Chris Botha, woordvoerder van Netcare 911, gesê. “Een van die voertuie het tydens die impak aan die brand geslaan met ŉ persoon wat in die motor vasgekeer was.” Drie van die persone was reeds dood toe paramedici by die toneel opgedaag het. “Drie ander persone was in ŉ kritieke toestand. Paramedici het die beseerdes op die toneel behandel voordat hulle na hospitale in Pietermaritzburg geneem is,” het Botha bygevoeg. Die polisie stel ondersoek in na die oorsaak van die ongeluk. Volgens berigte op sosiale media was ŉ BMW en Mini Cooper in die ongeluk betrokke.